**KONFEDERÁCIA ODBOROVÝCH ZVÄZOV SLOVENSKEJ REPUBLIKY**

Materiál na rokovanie

HSR SR 14. 8. 2017

bod č. 23

S T A N O V I S K O

**k Návrhu zákona ktorým sa dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov**

1. **Popis návrhu**

Cieľom návrhu zákona je zefektívniť systém viaczdrojového financovania sociálnych služieb zavedením príspevku podľa stupňa odkázanosti pre všetkých zriaďovateľov rovnako. Z prostriedkov štátneho rozpočtu, prostredníctvom rozpočtovej kapitoly MPSVR SR, sa zabezpečí  na rovnakom právnom základe spolufinancovanie neverejných poskytovateľov sociálnych služieb v zariadeniach sociálnych služieb pre fyzické osoby, ktoré sú odkázané na pomoc inej fyzickej osoby pri sebaobsluhe na lokálnej i regionálnej úrovni a verejných poskytovateľov týchto sociálnych služieb na lokálnej úrovni. Poskytnutý finančný príspevok bude účelovo viazaný na spolufinancovanie ekonomicky oprávnených nákladov na mzdy a odvody zamestnancov poskytovateľa sociálnej služby.  Takto ustanovený mechanizmus posilní viaczdrojové financovanie sociálnych služieb a prispeje k ich dlhodobej udržateľnosti a dostupnosti, prispeje tiež  k podpore zamestnanosti a riešeniu úrovne  odmeňovania zamestnancov v sociálnych službách.  V záujme zabezpečenia dlhodobej udržateľnosti poskytovania sociálnych služieb pre fyzické osoby, je potrebné podporiť spolufinancovanie týchto sociálnych služieb aj z prostriedkov štátneho rozpočtu v zmysle predkladaného návrhu  novo ustanoveným spôsobom, podľa štruktúry prijímateľov sociálnej služby z hľadiska stupňa ich odkázanosti na pomoc inej fyzickej osoby pri sebaobsluhe a formy poskytovanej sociálnej služby. Podpora spolufinancovania týchto sociálnych služieb poskytovaných neverejnými poskytovateľmi sociálnych služieb na lokálnej i regionálnej úrovni a verejnými poskytovateľmi sociálnych služieb na lokálnej úrovni na rovnakom základe, vytvorí priestor v rozpočtoch samosprávnych orgánov na poskytovanie a zabezpečovanie aj ďalších druhov sociálnych služieb vo verejnom záujme v rámci ich pôsobnosti a podporu procesu deinštitucionalizácie sociálnych služieb rozvojom sociálnych služieb komunitného charakteru.

Navrhovanou právnou úpravou sa posilňuje ochrana prijímateľov domácej opatrovateľskej služby, prijímateľov pomoci pri osobnej starostlivosti o dieťa a ochrana prijímateľov ambulantnej sociálnej služby v zariadení sociálnych služieb bez poskytovania stravovania, a to zvýšením výšky povinného zostatku z príjmu prijímateľa tejto sociálnej služby z doterajšej výšky najmenej 1,4-násobku sumy životného minima pre jednu plnoletú fyzickú osobu (277,33 eura na mesiac) na 1,65-násobok sumy životného minima pre jednu plnoletú fyzickú osobu (326,85 eura na mesiac). Ide teda o zvýšenie výšky právnej ochrany zostatku z príjmu po zaplatení úhrady oproti doterajšej úprave o 49,52 eura na mesiac.

Cieľom ďalších navrhovaných zmien je vzhľadom na požiadavky aplikačnej a interpretačnej praxe precizovať oblasti, ktoré upravujú právne vzťahy pri poskytovaní sociálnych služieb, a týkajú sa najmä úpravy obsahu služby včasnej intervencie, úpravy podmienok poskytovania starostlivosti o deti v zariadení starostlivosti o deti do troch rokov veku dieťaťa, vykonávania sociálnej posudkovej činnosti, náležitostí žiadosti o zápis do registra a žiadosti o udelenie akreditácie na odbornú činnosť, obsahu komunitného plánu sociálnych služieb a koncepcie rozvoja sociálnych služieb a v neposlednom rade i úpravy právnej ochrany prijímateľa sociálnej služby pred platením úhrady za sociálnu službu neprimeranej jeho príjmu a majetku v čase splatnosti úhrady za sociálnu službu.

1. **Stanovisko KOZ SR**
	1. V rámci medzirezortného pripomienkového konania predložený Návrh zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov KOZ SR hodnotila pozitívne.
	2. K návrhu zákona predloženého na rokovanie HSR SR KOZ SR nemá pripomienky.
2. **Závery a odporúčania**

**KOZ SR odporúča Návrh zákona ktorým sa dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov na ďalšie legislatívne konanie.**